'Geen berou' by man wat erken hy wou hond doodslaan | Maroela Media
Die Pitbull wat met die panga geslaan is (Foto: Bloemfontein SPCA)
'n Saak van dieremishandeling is teen 'n man van Heidedal in die Vrystaat aanhangig gemaak nadat hy erken het dat hy 'n hond met 'n panga geslaan en daarna aan die brand gesteek het. Die hond moes intussen van kant gemaak word weens die ernstige aard van sy beserings.
Die DBV het verlede Dinsdag 'n oproep ontvang omtrent 'n man wat 'n pitbull in die straat met 'n panga geslaan het. By die inspekteurs se aankoms op die toneel het 'n omstander reeds tot die hond se redding gekom en die dier na die DBV geneem. Die inspekteurs het die man daar aangetref en hom gekonfronteer.
"Ons het die man gevra wat gebeur het en hy het vertel dat die eienaar met sy hond, wat 'n leiband aangehad het, in die straat gestap het. Hy het verduidelik dat hy nie daarvan gehou het hoe die eienaar met sy hond spog nie. Hy sê hy hou ook nie van pitbulls nie," sê Duan Matthee, 'n inspekteur van die DBV in Bloemfontein.
"Hy het toe sy panga geneem en die hond 'n paar keer geslaan. Hy het erken dat hy die hond wou doodslaan. Hy het daarna vloeistof oor die hond uitgegooi en aan die brand gesteek."
Volgens Matthee het die man geen berou vir sy dade getoon nie, het hy glo gesê dat honde monsters is en dat hy al die honde in die straat sal doodmaak.
Die hond is na 'n veearts gehaas en was volgens Matthee in 'n bedenklike toestand. Die dier is intussen noodgedwonge van kant gemaak.
"Ons moes 'n einde aan sy lyding maak," sê Matthee.
Die DBV het die volgende oggend 'n saak van dieremishandeling teen die vermeende oortreder aanhangig gemaak. Hy is reeds in hegtenis geneem.
Ek kan nie glo wat ek lees nie!!!! Die man is siek, siek siek in sy kop en hoop hy word baie hard gestraf en sien nooit weer die buitekant van 'n tronk nie.
Dis onvergeeflik en uiters boos. As iemand dit aan ñ dier doen, kan hy dit aan ñ mens ook doen.
Hy moet permanent uit die samelewing verwyder word.
Wat is dit met van die SA mensdom en diere? Net in 2021 was daar al 'n paar berigte oor die slegte behandeling van honde. Wat het met die man gebeur wat 'n hond soe sleg geskop het dat hy sy mond oopgeskeur het, en die hond 'n oog verloor het. Ander een waar 'n hond met 'n stuk plastiek geslaan is. Gebeur daar ooit iets met die mense?